Výberové kritériá 
pri predaji 49% akcií SPP

Materiál prerokovaný vládou SR 27. Februára 2002

Úvod

Privatizácia SPP je doteraz najväčšou privatizáciou v Slovenskej republike. Jej samotný rozmer a rozpracovaný postup verejnej súťaže zabezpečili, že v záverečnej fáze privatizačného procesu sa zúčastňujú len najväčšie a najsilnejšie spoločnosti z oblasti sieťových odvetví. Preto sa slovenská strana môže ocitnúť pred rozhodovaním spomedzi viacerých spoločností najvyššej kvality. 

Výberové kritériá 

V záujme odradenia záujemcov o kúpu 49% akcií SPP od predkladania taktických ponúk sa bude s výberovými kritériami narábať ako s prísne dôvernými, a to až do momentu podpisu Zmluvy o kúpe a predaji akcií zo strany Fondu národného majetku SR ("FNM")  a Ministerstva hospodárstva SR ("MH"). V snahe povzbudiť záujemcov, aby ponúkli za 49% akcií SPP čo možno najvyššiu cenu, bolo účastníkom súťaže oznámené, že hlavným výberovým kritériom bude výška ponúkanej ceny. 
Komisia pre prípravu a realizáciu privatizácie spoločnosti SPP pod vedením ministerky privatizácie Márie Machovej ("Komisia pre privatizáciu SPP") bude pri vyhodnocovaní predložených ponúk hodnotiť nasledovné kritériá.

A.	Cena ponúkaná za 49% akcií SPP

Pri posudzovaní ceny, ktorú jednotliví záujemcovia ponúkajú za 49% akcií SPP sa bude brať na zreteľ aj hodnota, ktorú jednotliví záujemcovia priradia  aktívam  SPP v Českej republike. 
Záujemcovia o kúpu akcií SPP uvedú vo svojich ponukách konkrétnu hodnotu, ktorú prikladajú podielom SPP v troch českých plynárenských spoločnostiach. V prípade, že táto hodnota bude nižšia ako hodnota, za ktorú je možné podľa slovenskej strany tieto podiely predať samostatne, FNM kúpi akcie českých plynárenských spoločností od SPP za cenu, ktorú im priradil víťaz súťaže vo svojej ponuke. 
Pri porovnávaní jednotlivých ponúk je potrebné zvážiť vplyv hodnoty českých aktív na ohodnotenie SPP. Tieto prepočty pripraví pre Komisiu pre privatizáciu SPP poradca CSFB. Postup, ktorý použije pri svojom výpočte CSFB, je uvedený v Prílohe č. 1. Konkrétne údaje dostane komisia ešte pred otvorením ponúk.  

B.	Zámery záujemcov o kúpu akcií SPP 

SPP je jedným z najvýznamnejších podnikov v SR a štát v ňom navyše zostáva 51%-ným akcionárom. Komisia pre privatizáciu SPP bude preto okrem ceny hodnotiť aj zámery jednotlivých záujemcov o kúpu akcií SPP a to, akým spôsobom tieto zámery zodpovedajú dlhodobým cieľom slovenskej vlády. Pri vyhodnocovaní sa budú posudzovať tieto faktory:

-	Zámery záujemcov a strategické záujmy SR
V tomto bode bude Komisia pre privatizáciu SPP hodnotiť zámery jednotlivých záujemcov o kúpu 49% akcií SPP pre rozvoj tohto podniku vo vzťahu k strategickým záujmom štátu. Hodnotiť sa budú napríklad zámery záujemcov v oblasti rozvoja konkurenčného prostredia v slovenskom plynárenstve, možnosť zvýšiť tranzit plynu cez Slovensko alebo zámery v oblasti  diverzifikácie dodávok zemného plynu pre Slovensko.  

-	Zámery záujemcov a rast hodnoty zostávajúceho podielu štátu v SPP
Keďže štát zostáva 51% vlastníkom SPP veľmi dôležitým kritériom bude to, akým spôsobom dokážu jednotliví záujemcovia zvýšiť hodnotu tohto podielu.   Komisia pre privatizáciu SPP bude hodnotiť, aký vplyv na rozvoj SPP budú mať zámery jednotlivých záujemcov o kúpu 49% akcií. Hodnotiť sa budú  plány a stratégie rozvoja pre SPP, skúsenosti jednotlivých záujemcov v odvetví a ich možnosť zvýšiť hodnotu SPP v budúcnosti. Pôjde napríklad o využitie SPP pre  expanziu na tretie trhy alebo zvýšenie efektívnosti fungovania SPP. Dôležitým faktorom pri hodnotení ponúk bude aj zváženie reálnosti naplnenia zámerov, ktoré predložia vo svojich ponukách záujemcovia. 

Váha jednotlivých kritérií 

Hlavným kritériom pri výbere víťaza súťaže bude cena ponúkaná za 49% akcií SPP. Cena je dominantným nielen z dôvodu významu okamžitého finančného príjmu FNM a štátu, ale aj preto, že v ponúkanej cene sú presne odzrkadľované  predpoklady investorov o budúcom rozvoji SPP a jeho ziskovosti. Ďalšou výhodou ceny ako hodnotiaceho kritéria je fakt, že ide o absolútne objektívne kritérium. 
Význam jednotlivých faktorov pri hodnotení ponúk je odzrkadlený vo váhe, ktoré budú mať jednotlivé kritériá pri hodnotení. Tieto váhy sú uvedené v nasledujúcej tabuľke:

Kritérium	Maximálny počet bodov	Počet bodov	
1.	Cena ponúkaná za 49% akcií SPP1	75		
2.	Zámery záujemcov o kúpu akcií SPP
      z toho 
-	Zámery záujemcov a strategické záujmy SR
o	schopnosť zaistenia diverzifikácie dodávateľov plynu
o	zvýšenie objemu tranzitu cez Slovenskú republiku
o	akceptácia procesu liberalizácie a aplikácie direktív EU zo strany SR, pripravenosť zvýšenia konkurencie v energetike angažovaním SPP v ďalších jej oblastiach
-	Zámery záujemcov a rast hodnoty zostávajúceho podielu štátu v SPP
o	využitie SPP pre expanziu na tretie trhy
o	dodatočné investície na Slovensku, hlavne do ostatných sieťových odvetví s cieľom vybudovať z SPP integrovanú multiutilitu
o	zvyšovanie predaja zemného plynu
o	zefektívnenie prevádzky SPP	25

15

10		
SPOLU			

1 Celková hodnota = (hodnota, ktorá sa prisudzuje SPP bez českých aktív) + (hodnota, ktorá sa prisudzuje aktívam v Českej republike, pričom minimálnu hodnotu takýchto aktív stanovuje slovenská strana).	
2 Najvyššia ponuka dostane 85 bodov. Počet bodov, ktoré dostanú ostatné ponuky sa bude znižovať pomerným spôsobom. Ak napríklad najvyššia ponuka bude predstavovať 1000 jednotiek, získa 85 bodov. Druhá najvyššia ponuka, 800 jednotiek, potom získa 80% z 85 bodov, čiže 68 bodov. 

Príloha č. 1 

Hodnotenie ponúk z hľadiska aktív SPP v ČR

Hodnota, ktorú prikladajú rôzni záujemcovia o kúpu akcií SPP tzv. českým aktívam SPP (t.j. majetková účasť SPP v SPP Bohemia, a.s., Východočeskej plynárenskej, a.s. a Severomoravskej plynárenskej, a.s.) sa môže výrazne líšiť. Pre niektorých potenciálnych investorov môžu mať tieto aktíva veľkú hodnotu, pre iných len veľmi nízku. 
V záujme čo najefektívnejšej privatizácie SPP bude mať slovenská strana možnosť rozhodnúť sa, či české aktíva SPP predá spolu s SPP alebo nie, až na základe konkrétnych ponúk. V prípade, že slovenská strana bude považovať hodnotu, ktorú priradil víťaz súťaže českým aktívam za dostatočnú, bude SPP predaný aj spolu s českými aktívami. V opačnom prípade budú tieto aktíva prevedené ešte pred uzatvorením transakcie na FNM a to za cenu, ktorú týmto aktívam priradil investor vo svojej ponuke.  
Základom pri rozhodovaní o využití alebo nevyužití vyššie popísanej opcie, bude minimálna cena, za ktorú sa podľa slovenskej strany oplatí české aktíva predať spolu s SPP. Táto hodnota bude určená na základe ocenenia, ktoré objednal u špecializovanej firmy SPP. Keďže samostatný predaj českých aktív bude spojený s transakčnými nákladmi predávajúceho a niektorými ďalšími rizikami, minimálna cena môže byť napríklad o 15% nižšia, ako je cena podľa ocenenia. Komisia pre privatizáciu SPP dostane túto hodnotu ešte pred otvorením ponúk.
V prípade, že záujemca o kúpu akcií SPP ponúkne za české akcie viac, ako je vopred určená minimálna cena, bude sa pri posudzovaní jeho ponuky brať do úvahy ním ponúkaná cena za 49% akcií SPP. 
V prípade, že záujemca o kúpu akcií SPP ponúkne za české aktíva menej, ako je vopred určená minimálna cena, bude sa pri posudzovaní jeho ponuky brať do úvahy ponúkaná cena za 49% akcií SPP, zvýšená o 49% rozdielu medzi hodnotou, ktorú považuje za minimálnu cenu slovenská strana a hodnotou, ktorú priradil  českým aktívam záujemca. Cena sa ďalej upraví o 49% rozdielu medzi hodnotou, ktorú priradil českým aktívam záujemca a ich účtovnou hodnotou. Pri výpočtoch sa bude zohľadňovať aj 25%-ná daň z príjmov.  
Dôvodom na vyššie uvedenú úpravu ceny je predpoklad slovenskej strany, že pri prevode akcií na FNM a následnom predaji prinajmenšom za minimálnu cenu, FNM zarobí rozdiel medzi tým, za čo české aktíva kúpil od SPP a tým, za čo ich následne predá tretej strane. A keďže slovenská strana si v SPP ponecháva 51%, cena by sa mala upraviť len o zvyšných 49% vyššie popísaného rozdielu. Ak by totiž uvedený zisk realizoval SPP, investor by z neho prostredníctvom dividend získal len 49%.    
V prípade, že SPP predá české aktíva za cenu, ktorá je vyššia ako účtovná hodnota, SPP realizuje pri predaji zisk, čo spôsobí:
a.	zvýši sa výnos štátneho rozpočtu z dane z príjmov 
b.	dosiahnutý zisk po odčítaní dane z príjmu zvýši čistý vlastný kapitál SPP pred uzatvorením predaja 49% akcií SPP, čo spôsobí doplatok kúpnej  ceny zo strany investora.
V prípade, že záujemca ponúkne menej ako je účtovná hodnota, potom SPP utrpí stratu z predaja akcií, čo spôsobí:

a.	zníži sa výnos štátneho rozpočtu z dane z príjmov 
b.	dosiahnutá strata zníži čistý vlastný kapitál SPP pred uzatvorením predaja 49% akcií SPP, čo spôsobí pokles predpokladaného doplatku kúpnej  ceny zo strany investora.
 
Výhoda tohto prístupu je zreteľná najmä v prípade, že jeden zo záujemcov priradí českým aktívam len minimálnu hodnotu, napríklad symbolickú jednu korunu. FNM v takom prípade lacno kúpi tieto aktíva od FNM a následne ich v súťaži predá za čo najvyššiu cenu. 

Príklad

Pre zjednodušenie v príklade nie je uvedený vplyv dane z príjmu a zisk SPP.  
Na začiatku procesu sa určí minimálna cena na úrovni 100 jednotiek.

A.	Ponuka je 1000. Hodnota priradená ČA je 20. Predávať sa bude SPP bez ČA. Cena pre hodnotenie sa určí nasledovne: 1000 + (0,49x(100-20)) = 1039,2
B.	Ponuka je 1000. Hodnota priradená ČA je 150. Predávať sa bude SPP spolu s ČA. Cena pre hodnotenie bude 1000.
C.	Ponuka je 1050. Hodnota priradená ČA je 150. Predávať sa bude SPP spolu s ČA. Cena pre hodnotenie bude 1050.

Víťazom, ak neberieme do úvahy iné kritériá, je ponuka C, nasleduje A a najhoršia je ponuka B.